Nikolajs Loskis

Nikolajs Loskis (, ; , miris ) bija Latvijas krievu izcelsmes filozofs, kurš lielu daļu no savas radošās darbības pavadījis ārzemēs. Vēstures un filozofijas fakultātes profesors Sanktpēterburgas universitātē. Lasījis lekcijas filozofijā Eiropas un ASV universitātēs. Grāmatas "Krievu filozofijas vēsture" autors. Pats Loskis savu mācību sauca par "konkrēto organisko ideālismu".

 Biogrāfija 
 Bērnība Latgalē un sevis meklēšanas gadi pasaulē 
 dzimis mežsarga Onufrija un viņa sievas Adelaidas 15 bērnu ģimenē Krāslavā, bērnību pavadījis Dagdā. No 1881. gada mācījies Vitebskas ģimnāzijā, dzīvojis pansionātā, iestājies nelegālā skolēnu pulciņā, bet 1887. gadā izslēgts no ģimnāzijas par "sociālisma un animisma propagandu" bez tiesībām iestāties citās mācību iestādēs. 1887. gadā dzīvojis Cīrihē, 1888. gadā iestājies filozofijas fakultātē Berlīnes Universitātē.

1889. gada sākumā aizbraucis uz Alžīriju ar nolūku turpināt mācības, bet naudas trūkuma dēļ pusgadu dienējis Francijas ārzemnieku leģionā, atbrīvots pirms termiņa veselības problēmu dēļ. 
1889. gada decembrī aizbraucis uz Pēterburgu, kur iestājies pusgadu ilgos grāmatvežu kursos, bet 1890. gadā viņam izdevies iestāties ģimnāzijas 8. klasē un to pabeigt. No 1891. gada ar Literatūras biedrības stipendiju, vēlāk ar Imperatora stipendiju studējis dabaszinātnes Pēterburgas Universitātes fizikas un matemātikas fakultātē, no 1894. gada vēstures un filoloģijas fakultātē. 1896.-1898. gadā bija brīvklausītājs šīs fakultātes filozofijas katedrā, kur nodibinājis filozofijas pulciņu. 1898. gadā beidzis universitāti un filozofijas katedrā sācis gatavoties mācībspēka darbam. 1900. gadā nolasījis parauglekciju un kļuvis par privātdocentu. Lasījis lekciju kursu "Gribas un sajūtu psiholoģija" un gatavojis maģistra disertāciju. 1901. un 1902. gadā bijis zinātniskā komandējumā Strasbūras, Leipcigas un Ženēvas universitātēs. 1902. gadā salaulājies ar Ludmilu Stojuņinu. 1902.-1903. gadā lasījis lekcijas par "Filozofijas psiholoģiju" Pēterburgas Universitātē, 1903. gadā bijis komandējumā Getingenes Universitātē un aizstāvējis maģistra disertāciju Pēterburgā. Eiropā N. Loskis kļuva pazīstams ar savu grāmatu "Intuitīvisma pamatojums", kas tulkota vācu un angļu valodā. 1907. gadā aizstāvēja doktora disertāciju Maskavas Universitātē.

 Filozofijas profesors Eiropas valstīs un ASV 
No 1909. līdz 1921. gadam Vēstures un filozofijas fakultātes lektors, vēlāk profesors Pēterburgas Universitātē. Vadījis seminārus par zināšanu teoriju Pēterburgas Universitātē un Augstākajos sieviešu kursos. 1912. gadā lasījis lekcijas arī Psihoneiroloģijas institūtā. 1916. gadā ieguvis ordinētā profesora nosaukumu. 1920. gadā Tautas universitātē lasījis kursu "Ievads filozofijā".

1921. gadā atlaists no darba universitātē sakarā ar "Dieva trīsvienības dogmas aizstāvēšanu" 1922. gada augustā apcietināts sakarā ar "nepiekrišanu KPFSR varas ideoloģijai" un novembrī pēc padomju valdības pavēles izsūtīts no Krievijas. Pēc Čehoslovākijas prezidenta Tomāša Masarika personīga uzaicinājuma pārcēlies uz dzīvi Prāgā. No 1922. līdz 1929. gadam lasījis lekcijas filozofijā Prāgas Krievu universitātē un Krievu pedagoģiskajā institūtā. 1925.-1933. gadā lasījis lekcijas Neapolē, Varšavā, Parīzē, Belgradā, Šveices universitātēs, Oksfordā, Sofijā, Čikāgā, Stenforda Universitātē. 1936. gadā lasīja lekcijas Brno Universitātē un Kārļa Universitātē Prāgā un Berlīnē.

1942.-1945. gadā profesors Jana Amosa Komenska universitātē Bratislavā. 1945. gadā pārcēlās uz Parīzi, lasīja lekcijas reliģiski filozofiskajā akadēmijā. 1946. gadā pārcēlās uz dzīvi pie dēla Andreja ASV, kur lasīja lekcijas Svētā Vladimira garīgajā akadēmijā Ņujorkā. 1951. gadā Ņujorkā tika izdota N. Loska grāmata "Krievu filozofijas vēsture", kas padarīja viņu plašāk pazīstamu. 1951. gadā ieguvis ASV pilsonību.

1961. gadā pēc dēla nāves pārcēlies uz Franciju, pēdējos dzīves gadus pavadījis aprūpes centrā.  mira un tika apglabāts Senženevjēvas de Buā kapsētā netālu no Parīzes.

 Bibliogrāfija 
 1903. "Psiholoģijas fundamentālās doktrīnas no voluntārisma viedokļa" («Фундаментальные Доктрины Психологии с Точки зрения Волюнтаризма»)
 1906. "Intuitīvisma pamatojums" («Обоснование интуитивизма»)
 1917. "Pasaule kā organisks veselums" («Мир как органическое целое»)
 1919. "Gnozeoloģijas galvenie jautājumi" («Основные вопросы гносеологии»)
 1927. "Gribas brīvība" («Свобода воли»)
 1931. "Vērtība un eksistence" («Ценность и существование») 
 1934. "Dialektiskais materiālisms PSRS" («Диалектический Материализм в СССР»)
 1938. "Jutekliskā, intelektuālā un mistiskā intuīcija" («Чувственная, интеллектуальная и мистическая интуиция»)
 1941. "Intelektuālā intuīcija un intelektuālā esība, radošā aktivitāte" («Интеллектуальная интуиция и идеальное бытие, творческая активность»)
 1941. "Mistiskā intuīcija" («Мистическая интуиция»)
 1941. "Evolūcija un ideālā esība" («Эволюция и идеальное бытие»)
 1941. "Dievs un vispasaules ļaunums" («Бог и всемирное зло»)
 1944. "Absolūtās labestības nosacījumi" («Условия абсолютного добра»)
 1945. "Pasaule kā skaistuma īstenošanās" («Мир как осуществление красоты»)
 1951. "Krievu filozofijas vēsture" («История российской Философии »)
 1953. "Dostojevskis un viņa kristietiskais pasaules uzskats" («Достоевский и его христианское мировоззрение»)

 Mūsdienu izdevumi 
 Н.О. Лосский. Характер русского народа. В 2-х книгах. М., Ключ, 1990.
 Лосский Н.О. Сочинения. М., 1990.
 Лосский Н. О. Избранное. М., 1991.
 Н. О. Лосский, История русской философии / М.: Сварог и К, 2000. 
 Н. О. Лосский, Ценность и Бытие / М.: АСТ, 2000.

 Literatūra 
 Shein, Louis J. (1966). N. O. Lossky, 1870-1965: A Russian Philosopher. Russian Review, 25:2, pp. 214–216
 «История российской Философии »(1951) by N. O. Lossky Publisher: Allen & Unwin, London ASIN: B000H45QTY International Universities Press Inc NY, NY  sponsored by Saint Vladimir's Orthodox Theological Seminary
 Chris Matthew Sciabarra. (1995) Ayn Rand: The Russian Radical. Pennsylvania State University Press, 

 Darbība sabiedriskās organizācijās 
 1887. gadā izslēgts no ģimnāzijas sakarā ar dalību nelegālā Vitebskas ģimnāzistu pulciņā.
 1896.-1898. gadā nodibinājis filozofijas pulciņu Pēterburgas Universitātē.
 1905.-1906. gadā darbojies Pēterburgas privātdocentu, laborantu un asistentu savienībā.
 1905.-1908. gadā žurnāla "Boпpocы жизни" ("Dzīvības jautājumi") redaktors.
 No 1905. līdz 1917. gadam bija Tautas brīvības partijas biedrs.
 Brīvmūrnieku lielložas "Krievijas Tautu Lielā Austruma Savienība" (darbojās 1910.-1917. gadā) Pēterburgas ložas brālis Sv.Pēterburgā. 
 1914. gadā kļuvis par Pēterburgas reliģiski-filozofiskās biedrības locekli.
 1920.-1922. gadā žurnāla "Mыcль" ("Doma") redaktors.
 1925. gadā iestājies Krievu filozofijas biedrībā Prāgā, bijis arī Čehoslovākijas Filozofiskās biedrības biedrs un Čehoslovākijas krievu rakstnieku un žurnālistu savienības biedrs.
 1928. gadā (Belgradā) un 1932. gadā (Sofijā) piedalījies Krievu ārzemju zinātnieku kongresos.
 1930. gadā Oksfordā piedalījies Starptautiskajā filozofijas kongresā.
 1939. gadā Sv.Nikolaja draudzes padomes loceklis Prāgā.

 Atsauces 
 Серков А. И. Русское масонство, 1731—2000. Энциклопедический словарь. — Москва, 2001.

 Ārējās saites 

 Krāslavas pilsētas mājas lapa
 Biogrāfija 
 FILOZOFISKĀ BIOGRĀFIJA 
 Loskis par Berdjajevu (angliski)
 Profesora Sciabarra's pētījums (angliski)
 N.O. Loskis par krievu tautas raksturu 

Kategorija:1870. gadā dzimušie
Kategorija:1965. gadā mirušie
Kategorija:Krievu filozofi
Kategorija:19. gadsimta filozofi
Kategorija:20. gadsimta filozofi
Kategorija:Krievijas teologi
Kategorija:Pareizticīgo teologi
Kategorija:Brīvmūrnieki
Kategorija:Latvijas cilvēki
Kategorija:Latvijas krievi
Kategorija:Krāslavā dzimušie
Kategorija:Krievu valodā rakstošie